16.05.2025

**Ettevõtlus- ja infotehnoloogiaministri 10. veebruari 2023. a käskkirja nr 26 „Toetuse andmise tingimused ettevõtlus ja innovatsiooniteadlikkuse kasvatamiseks“ muutmise seletuskiri**

**1. Sissejuhatus**

Käskkirja muudatuste eelnõu kehtestatakse [perioodi 2021–2027 Euroopa Liidu ühtekuuluvus- ja siseturvalisuspoliitika fondide rakendamise seaduse](https://www.riigiteataja.ee/akt/111032022001?leiaKehtiv) (edaspidi struktuuritoetuse seadus) § 10 lõigete 2 ja 4 alusel.

Muutmise eesmärk on eelkõige kehtestada uus lisa, et täpsustada struktuuritoetuse registris (edaspidi SFOS) kajastatavate projektidega seonduvat infot.

Käskkirja eelnõu ja seletuskirja koostas Majandus- ja Kommunikatsiooniministeeriumi strateegiaosakonna välisvahendite õiguse nõunik Cyrsten Rohumaa (e‑post: cyrsten.rohumaa@mkm.ee, telefon 631 3609). Eelnõu juriidilise ekspertiisi tegi Majandus- ja Kommunikatsiooniministeeriumi õigusosakonna õigusnõunik xx (e-post: xx @mkm.ee).

**2. Käskkirja muudatuse sisu ja võrdlev analüüs**

Käskkirja muutmise eelnõuga muudetakse käskkirja alljärgnevalt:

**Punktiga 1** pealkirjastatakse käskkirja punkti 3 „Tulemus ja näitajad“ ning sõnastatakse punkt ringi, tuues eraldi välja tulemuse ning näitajad ning viidates, et näitajate saavutamine on toodud detailsemalt uues lisas projektide lõikes.

**Punktiga 2** tõstetakse käskkirja punktist 4 näitajate tabel punkti 3, kuna tabel pidi kajastuma punktis 3, kuid käskkirja kinnitamisel nihkus tehnilistel põhjustel dokumendihaldussüsteemis vale punkti alla.

**Punktiga 3** sõnastatakse käskkirja punkt 5.2 ringi ja lisatakse käskkirja lisas toodud partnerite osas vähese tähtsusega abi andmise säte, mis sisaldus eelmises lisas.

**Punktiga 4** muudetakse käskkirja punkti 9 eelarvet ja selle jaotust ning muudetakse tabelis toodud andmeid. EL toetust vähendatakse 2 mln euro võrra, mis suunatakse uue loodava määrusega erialaliitudele, et nende kaudu toetada ettevõtteid mh turu nõuete mõistmisel, partnerite leidmisel ja müügistrateegia väljatöötamisel, edendades nii uuenduslike toodete viimist edukalt rahvusvahelisele turule. Riikliku kaasfinantseeringu maht väheneb 0,3 mln ning omafinantseering 0,12 mln euro võrra.

**Punktiga 5** asendatakse vähese tähtsusega abi määruse viide käskkirja muutmise hetkel kehtiva vähese tähtsuse abi määruse viitega.

**Punktiga 6** kehtestatakse lisa, milles kajastatakse kõik toetust saavad projektid ning nimetatakse olemasolevad ja uued partnerid ning täpsustatakse projektidega seonduvat, sh esitades näitajate saavutusmäärad projektide lõikes.

**Erialaliitude arendusnõunike projektide kooskõla valikukriteeriumite ja -metoodikaga**

Tegevused on kooskõlas rakenduskava seirekomisjoni kinnitatud valikukriteeriumide ja ‑metoodikaga vastavalt ühendmääruse §-le 7.

Projekti kooskõla hinnati Ühtekuuluvuspoliitika Fondide 2021–2027 rakenduskava seirekomisjoni poolt 31.05.2022 kinnitatud (muudetud 12.04.2023) dokumendi „Läbivad valikukriteeriumid, mida kohaldatakse kõikidele Ühtekuuluvuspoliitika 2021–2027 rakenduskava poliitikaeesmärkidele ning nende raames toetatavatele meetmetele“ alusel (edaspidi valikukriteeriumid).

**3.1. Projekti kooskõla valdkondlike arengukavadega, mõju rakenduskava erieesmärgi ja meetme eesmärkide saavutamisele**

Projektid on kooskõlas Eesti 2035 strateegiaga, TAIE arengukava ja Tööstuspoliitika 2035 eesmärkidega. Projektid panustavad enim teadus- ja arendustegevuse, innovatsiooni ning ettevõtluse arengukavasse 2021–2035 (TAIE), lähtuvad selle eesmärkidest ​ja adresseerivad nende saavutamise ees tuvastatud peamisi takistusi. Valdkonna ekspertidena viivad arendusnõunikud ellu vastavaid tegevusi ja arendusi, mis arvestavad TAIE strateegiliste eesmärkide täitmisel vastavate erialaliitude liikmete võimekustega ja eesmärkidega, sh liikmete innovatsiooni- ja selle absorptsiooni võimekustega, pakkudes välja ka asjakohased viisid tulemuslikkuse ja mõju hindamiseks. TAIE arengukavaga seotust on eraldi hinnatud ka arendusnõunike hindamismetoodika kriteeriumis 1.1 „Arendusnõuniku tegevuskava mõju TAIE tegevuskava eesmärkidele“. Samuti on kriteeriumis 2 hinnatud arendusnõunikule seatud tulemusmõõdikute saavutamist, mis samuti haakub seirekomisjoni kriteeriumi 3.1 hindamisega.

**3.2. Projekti põhjendatus**

Projektid adresseerivad kasutamata arenguvõimalusi (TAI-mahukus) Eesti ettevõtete seas teadmusmahukuse ja seeläbi konkurentsivõimelisuse kasvatamise osas. Projektide sekkumisloogika on arusaadav ja mõjusus vastab sihtrühma võimekusele projektis osalemisel ning selle tulemuste kasutusele võtmisel. Näiteks kuulub osa arendusnõunike ülesannete hulka kuulub ettevõtete nõustamine ja innovatsiooniseire, sektoriteülese ja rahvusvahelise koostöö koordineerimine ning panustamine valdkondlike strateegiate koostamisse ja poliitikakujundusse. Projektide tegevuskavas ette nähtud tegevused tagavad väljundite ja tulemuste kestlikkuse pärast projekti lõppu.

Ajakavad on  realistlikud ja asjakohased. Liitudega võrgustamist ja ühistegevusi on samuti tähtsustatud rakenduskavas.

Projektide põhjendatuse hindamine kajastub arendusnõunike hindamismetoodika kriteeriumis 1.2, milles on EIS hinnanud arendusnõuniku kaudu loodavat väärtust taotlejale, mille kaudu hinnati ka projekti põhjendatust.

**3.3. Projekti kuluefektiivsus**

Arendusnõunike kulu toetamine on kuluefektiivne ja mõistlik viis planeeritud väljundite saavutamiseks. Projektides tuleb tagada ka omafinantseering, mis jääb ca 25-50% juurde.

Koos arendusnõunike loodava väärtusega (arendusnõunike hindamismetoodika alakriteerium 1.2) hinnati muu hulgas ka projekti kuluefektiivsust ning analüüsiti, kas arendusnõuniku kasutatavad vahendid on kooskõlas projekti tegevuste ja väljunditega ning proportsionaalsed tehtava tööga.

**3.4. Toetuse taotleja suutlikkus projekti ellu viia**

Toetatud erialaliitude näol on tegemist valdavalt pikaajaliselt tegutsenud, tuntud ja laia esindatust omavate haruorganisatsioonidega.

Hinnang taotleja suutlikkusele anti vastavalt arendusnõunike hindamismetoodika valikukriteeriumite punktile 3 „Taotleja või taotleja ettevõtete finantsseisundi piisavus omafinantseeringu katmiseks“, sealhulgas projektiga seotud osapoolte finantsseisundile. Kuna sihtgrupiks olid erialaliidud, on tagatud ka vastav kompetents – erialaliidud on oma valdkonnas tegutsenud aastaid ning tunnevad hästi sektori ettevõtteid.

**3.5. Projekti kooskõla Eesti pikaajalise arengustrateegia aluspõhimõtete ja sihtidega**

Projektid on kooskõlas Eesti 2035 strateegiaga. Toetatud erialaliitude näol on tegemist Eestis pikaajaliselt tegutsenud, tugevate ja laia esindatust omavate haruorganisatsioonidega. Liidud koondavad eri soost ettevõtjaid üle Eesti, juhindudes oma põhikirjalistest eesmärkidest ja väärtustest. Toetatava kulu viisist lähtuvalt ei kahjustata oluliselt keskkonda ega põhjustata muud olulist riivet Eesti 2035 aluspõhimõtetele.

**Punktiga 7** kehtestatakse, et käesoleva käskkirja muudatused hakkavad kehtima algse käskkirja kehtima hakkamisest alates, s.o 10. veebruarist 2023. a.

**3. Käskkirja muudatuse vastavus EL õigusele**

Käskkirja muudatuse aluseks on struktuuritoetuse seadus ja selle alusel kehtestatud Vabariigi Valitsuse määrused. Muudatused ei oma puutumust Euroopa Liidu õigusega.

**4. Käskkirja muudatuse mõjud**

Käskkirja muudatused on eelkõige tehnilist laadi ja eelnõu muutmisega põhimõttelisi muudatusi ei kaasne.

**5. Käskkirja rakendamisega seotud tegevused, vajalikud kulud ja käskkirja rakendamise eeldatavad tulud**

Käskkirja muudatuste rakendamisega ei kaasne otseseid kulusid riigieelarvele. Käskkirja eelarve EL toetuse vähendamisel 2 mln euro võrra väheneb ka riikliku kaasfinantseeringu maht 0,3 mln ning omafinantseering 0,12 mln euro võrra.

**6. Käskkirja jõustumine**

Käskkirja alusel tehtav muudatus rakendatakse tagasiulatuvalt alates 10.02.2023. a.

**7. Käskkirja muudatuste kooskõlastamine**

Käskkirja muudatuse eelnõu esitatakse kooskõlastamiseks eelnõude infosüsteemi (EIS) kaudu Rahandusministeeriumile, Haridus- ja Teadusministeeriumile, Välisministeeriumile, Sotsiaalministeeriumile, Kliimaministeeriumile, Riigikantseleile, Riigi Tugiteenuste Keskusele, perioodi 2021–2027 seirekomisjonile, Euroopa Komisjonile ja arvamuse avaldamiseks Ettevõtluse ja Innovatsiooni Sihtasutusele ja Eesti Väike- ja Keskmiste Ettevõtjate Assotsiatsioonile, Teenusmajanduse Kojale ja TAIE juhtkomisjonile.